প্রভাঁসীয় কবিরা ইবনে হাজামের লেখার সাথে পরিচিত ছিলেন কি না তা আজ আর স্পষ্ট নয় কিন্তু দেখা যায় প্রায় একশ পঞ্চাশের বেশি সময় পরে আঁদ্রে লু শাপলাঁ (আদ্রিয়াস কাপেল্লানাস) শাম্পেনের মারি-র অনুরোধে লেখেন প্রেমবিষয়ক নিবন্ধ দ্য আর্তে ওনেসতা আমাদিঁ যাতে ইবনে হাজামের দ্য নেকলেস অব দ্য ডাভ-এর কথার প্রতিধ্বনি খুঁজে পাওয়া যায়। ১১৮৫ খ্রিস্টাব্দে আঁদ্রে লু শাপলাঁ-র গ্রন্থটি লেখার আগেই আরবীয় কামভাবনার এবং কাব্যআঙ্গিকের সাথে প্রভাঁসীয় কবিরা বিক্ষিপ্তভাবে হলেও পরিচিত ছিলেন। শারীরিক সৌন্দর্যস্তুতি, প্রেমের স্বর্গসিঁড়ি এবং সতীত্ববন্দনার ধারণার বিষয়ে মানবীয় ব্যাপ্তির প্রভাব তাই মনে করিয়ে দেয় প্রভাঁসীয় কবিদের ওপর আরবীয় কবিদের প্রভাব যা ছিল না ঈশ্বরপ্রাপ্তির কোনো পথ। একটা বিষয় পরিষ্কার যে ইবনে হাজামের কামবাদ বা সম্ভ্রান্ত প্রেম কোনোটাই ছিল না রহস্যময়। উভয় ক্ষেত্রেই প্রেম মানবিক, একান্তই মানবিক, যদিও তাতে অন্য বাস্তবতার প্রতিফলন ছিল।